રેલવેમાં અકસ્માતોની વણઝારને પગલે સુરેશ પ્રભુના સ્થાને રેલવે પ્રધાન બનેલા પીયૂષ ગોયલે માત્ર પાંચ વર્ષમાં મુંબઈ અને અમદાવાદ વચ્ચે ભારતની પહેલવહેલી બુલેટ ટ્રેન શરૂ કરવાનો પડકાર બહાદુરીપૂર્વક ઝીલી લીધો છે. ભારતના વડાપ્રધાન નરેન્દ્ર મોદી અને જાપાનના વડાપ્રધાન શિન્જો એબે તા. ૧૪ સપ્ટેમ્બરમાં સાબરમતી ખાતે જે બુલેટ ટ્રેન પ્રોજેક્ટનો પાયો નાંખ્યો તે સ્વતંત્રતા પછી ભારતીય રેલવેનો સૌથી મહત્ત્વાકાંક્ષી પ્રોજેક્ટ હશે. આ પ્રોજેક્ટ ઈ.સ. ૨૦૨૩ની તા. ૩૧ ડિસેમ્બરે પૂરો થવાની ધારણા હતી, પણ હવે તેને ઈ.સ. ૨૦૨૨ની તા. ૧૫ ઑગસ્ટે પૂરો કરવાની જાહેરાત કરવામાં આવી છે, કારણ કે તે દિવસે ભારત આઝાદીની પ્લેટિનમ જયંતી ઊજવી રહ્યું હશે. વચ્ચે ઈ.સ. ૨૦૧૯માં લોકસભાની ચૂંટણી આવવાની છે, પણ વડાપ્રધાન નરેન્દ્ર મોદીને વિશ્ર્વાસ છે કે ઈ.સ. ૨૦૨૨માં બુલેટ ટ્રેનનું લોકાર્પણ પણ તેમના જ હાથે થશે.